Սառույց 2

**«Սառույց 2»** (), ռեժիսոր Ժորա Կրժովնիկովի ռուսական երաժշտական, սպորտային, ռոմանտիկ կատակերգական դրամա։ Գլխավոր դերերում հանդես են գալիս Ալեքսանդր Պետրովն ու Վիտալիյա Կորնիենկոն։ Առաջին ֆիլմում գլխավոր դերեր ունեցած կինոաստղերին միացել են նաև Նադեժդա Միխալկովան և Յուլյա Խլինինան։

«Սառույց 2»-ը Ռուսաստանի կինոթատրոններում ցուցադրվել է Սուրբ Վալենտինի օրը՝ 2020 թվականի փետրվարի 14-ին։ Հեռուստատեսային պրեմիերան կայացել է 2021 թվականի մարտի 8-ին «Ռոսիա-1» հեռուստաալիքով։

Ֆիլմը «Սառույց» (2018) ֆիլմի շարունակությունն է և, ինչպես նախորդը, դարձել է բլոքբասթեր։ Պրեմիերայի օրը այն հավաքել է 193,7 միլիոն ռուբլի, ինչը դարձրել է այն ամենաբարձր գանձարկղային արդյունք ցուցաբերած ռուսական ֆիլմը պրեմիերայի օրվա ցուցանիշով։ Ընդհանուր եկամուտը գերազանցել է 1,5 միլիարդ ռուբլին։

2024 թվականին դուրս է եկել ֆիլմի շարունակությունը՝ «Սառույց 3»-ը, որը դարձել է եռերգության ավարտական մասը։

## Սյուժե
Ֆիլմը սկսվում է հոկեյի հանդիպումով։ Գլխավոր հերոսուհի Նադյա Լապշինան ուղևորվում է ՔԿԱԳ, որպեսզի ամուսնանա հոկեյիստ Սաշա Գորինի հետ։ Հաջող խաղից հետո Սաշան հասնում է ՔԿԱԳ և ստորագրում է Նադյայի հետ ամուսնության գրանցման փաստաթուղթը։ Ժամանակ է անցնում։ Նադյան հղի է․ նրանք սպասում են աղջկա ծնունդին։ Սաշան մեկնում է հերթական խաղին, իսկ այդ ընթացքում Նադյան ծննդաբերում է։ Շտապօգնությունը նրան տեղափոխում է ծննդատուն։ «Բայկպրոմաշ» թիմը հաղթում է խաղը, և թիմակիցները շնորհավորում են Գորինին։ Նա զանգահարում է կնոջը, սակայն հեռախոսին պատասխանում է բժիշկը։ Սաշան ստանում է ծանր և սարսափելի լուր․ Նադյան մահացել է ծննդաբերության ժամանակ՝ իր հին վնասվածքի հետ կապված բարդության պատճառով, սակայն երեխային հաջողվեց փրկել։

Կորցնելով կնոջը՝ Սաշան փորձում է միայնակ դաստիարակել դստերը, որին կոչել են մոր պատվին, սակայն նրա փորձերը հաջողությամբ չեն պսակվում։ Շատ ծանոթներ փորձում են օգնել, սակայն նա չափազանց ցավագին է ընդունում ցանկացած միջամտություն։ Գորինը շատ սիրում է իր դստերը, ամբողջովին հոգ է տանում նրա մասին և վախենում է նրան կորցնել՝ ինչպես մի ժամանակ կորցրեց նրա մորը։

Անցնում է ութ տարի։ Սաշայի կյանքում միջամտում է մանկական մարզիչ Իրինա Շատալինան, որը դատարանի միջոցով ստանում է Նադյայի խնամակալության իրավունքը, իսկ Գորինին արգելվում է տեսնել դստերը։ Սաշան հուսահատության մեջ է, և նրա նյարդային, կոպիտ ու բարդ բնավորությունը միայն ավելի է բարդացնում իրավիճակը։ Նա վերադառնում է սառցահարթակ, փորձում հաշտվել Շատալինայի հետ, սակայն ձախողվում է։ Գորինը փորձում է դստեր հետ փախչել արտասահման, սակայն վերջին պահին նրա ծրագիրը տապալվում է․ հոկեյային «Բայկպրոմմաշ» ակումբի տնօրեն Ռիտան նրան հանձնում է Շատալինային։ Վերջինս կրկին դիմում է դատարան։ Դատական նիստում Գորինը հրաժարվում է ծնողական իրավունքներից, և դա լսում է Նադյան։ Արդյունքում Շատալինան հասնում է իր նպատակին․ խնամակալությունը տրվում է նրան։ Սակայն Շատալինան ինչ-որ պատճառով դատարանում փոխում է իր դիրքորոշումը, զղջում է, ասում, որ նման ավարտ չէր սպասում, ափսոսում է իր արարքների համար և ներողություն է խնդրում Գորինից։ Նրանք միասին գտնում են Նադյային Բայկալի սառույցի վրա, որտեղ աղջկա և Գորինի միջև տեղի է ունենում անկեղծ զրույց։ Ֆիլմի վերջում Նադյան սառույցի վրա կատարում է գեղեցիկ ելույթ, բայց ներկայացման ընթացքում ընկնում է։ Նա տեսնում է իր մոր՝ Նադյա Լապշինայի, հոգու պատկերը։ Մայրը խնդրում է դստերը կրկին փորձել, և Նադյային հաջողվում է վեր կենալ ու ավարտել ելույթը։ Եզրափակիչ տեսարանում Նադյան, Սաշան, Շատալինան և խնամակալության մարմնի աշխատող Աննան միասին զվարճանում են հոկեյի դաշտում։

## Դերակատարներ

## Նկարահանումներ
Ժորա Կռիժովնիկովը զբաղեցրել է «Սառույց 2» ֆիլմի ռեժիսորի աթոռը, որը 2018 թվականի սպորտային կինոժապավենի շարունակությունն է։ Ֆիլմի սցենարը կրկին գրել է Անդրեյ Զոլոտարյովը, որը աշխատել է առաջին ֆիլմի վրա և գրել է նաև սիքվելը։ Նկարահանումները մեկնարկել են 2019 թվականի մարտի 23-ին, Բայկալ լճի վրա։

## Վարձույթ և շահույթ
«Սառույց 2» ֆիլմի պրեմիերան կայացել է Նիժնի Նովգորոդ քաղաքում՝ ՏՌԿ «Նեբո» կինոթատրոնում։

Վարձույթի առաջին օրը ֆիլմը հավաքել է 189,348 միլիոն ռուբլի, ինչը դարձրել է այն ռուսական արտադրության ֆիլմերի պատմության մեջ ամենահաջող մեկնարկը։ Առաջին շաբաթավերջին ֆիլմի տոմսարկղային մուտքերը կազմել են 577,3 միլիոն ռուբլի, ինչի շնորհիվ այն գլխավորել է Ռուսաստանի վարձույթային աղյուսակը։ Երկրորդ շաբաթավերջին ֆիլմը կրկին մնացել է առաջատար դիրքում. 2020 թվականի փետրվարի 24-ի դրությամբ՝ այն հավաքել է ավելի քան 1 միլիարդ ռուբլի՝ դառնալով տասնչորսերորդ ռուսական ֆիլմը, որն անցել է այս շեմը։ 2020 թվականի մարտի 12-ի դրությամբ սիքվելը հավաքել է 1,511 միլիարդ ռուբլի՝ գերազանցելով առաջին մասի հաջողությունը։

## Ընդունելություն
«Սառույց 2» ֆիլմը ընդհանուր առմամբ ստացել է դրական արձագանքներ ինչպես կինոքննադատներից, այնպես էլ հանդիսատեսից։ Որոշ դիտորդներ այն գնահատել են որպես ժամանցային և հուզիչ ֆիլմ՝ նվիրված գեղասահքին, որը կհետաքրքրի այդ մարզաձևի սիրահարներին։ Նրանց կողմից առանձնացվել են գեղեցիկ հանդերձանքները, բեմադրությունը և օպերատորական աշխատանքը։ Միևնույն ժամանակ, մի շարք քննադատներ և հանդիսատես նշել են սյուժեի կանխատեսելիությունը և կերպարների խորության պակասը։

## Ծանոթագրություններ

Կատեգորիա:2020 ֆիլմեր
Կատեգորիա:2020-ականների ռուսերեն ֆիլմեր
Կատեգորիա:Երաժշտական ֆիլմեր
Կատեգորիա:Ռուսական դրամա ֆիլմեր
Կատեգորիա:Ռուսական երաժշտական ֆիլմեր
Կատեգորիա:Ռուսական մելոդրամա ֆիլմեր
Կատեգորիա:Ռուսական ֆիլմեր
Կատեգորիա:Ռուսաստանում նկարահանված ֆիլմեր
Կատեգորիա:Ռուսերեն ֆիլմեր
Կատեգորիա:Ֆիլմեր երեխաների մասին
Կատեգորիա:Ֆիլմեր, որոնց գործողությունները տեղի են ունենում Մոսկվայում
Կատեգորիա:Ֆիլմեր, որոնց գործողությունները տեղի են ունենում Ռուսաստանում